b'\n_START_ARTICLE_\nThomas Mann\n_START_SECTION_\nBiografija\n_START_PARAGRAPH_\nGim\xc4\x97 pirklio, senatoriaus Johano Heinricho Mano ir jo \xc5\xbemonos Julijos da Silva \xe2\x80\x93 Br\xc5\xabns \xc5\xa1eimoje. Po t\xc4\x97vo mirties (1891 m.) \xc5\xa1eima persik\xc4\x97l\xc4\x97 \xc4\xaf Miunchen\xc4\x85, kur Tomas trumpai dirbo draudimo nuo gaisro savanoriu. T\xc4\x97vo palikimas buvo didelis, tad nuo 1895 m. Tomas Manas  atsid\xc4\x97jo vien tik ra\xc5\xa1ymui._NEWLINE_Antrasis romano \xe2\x80\x9eBudenbrokai\xe2\x80\x9c leidimas (1903 m.) metais padar\xc4\x97 Tom\xc4\x85 Man\xc4\x85 \xc5\xbeymiu ir turtingu autoriumi. Paklusdamas tuometin\xc4\x97ms savo luomo tradicijoms, 1905 m. ved\xc4\x97 Kati\xc4\x85 Pringsheim (1883 \xe2\x80\x93 1980), kilusi\xc4\x85 i\xc5\xa1 pasiturin\xc4\x8dios \xc5\xbeyd\xc5\xb3 \xc5\xa1eimos. Su ja Tomas Manas susilauk\xc4\x97 \xc5\xa1e\xc5\xa1i\xc5\xb3 vaik\xc5\xb3. D\xc4\x97l 1914 m. i\xc5\xa1sakyto entuziastingo pritarimo karui, daugeliui met\xc5\xb3 nutr\xc5\xabko jo ir brolio Heinricho santykiai. 1924 m. pasirod\xc4\x97 romanas \xe2\x80\x9eU\xc5\xbeburtas kalnas\xe2\x80\x9c, prie kurio Manas darbavosi nuo 1913 m._NEWLINE_1929 m. Tomas Manas buvo apdovanotas Nobelio literat\xc5\xabrine premija. Ketvirtojo de\xc5\xa1imtme\xc4\x8dio prad\xc5\xbeioje jis daugelyje savo kalb\xc5\xb3 \xc4\xafsp\xc4\x97jo apie galimus nacionalsocializmo pavojus. 1933 m. naciams u\xc5\xbegrobus vald\xc5\xbei\xc4\x85, Manas i\xc5\xa1vyko skaityti paskait\xc5\xb3 ir \xc4\xaf Vokietij\xc4\x85, i\xc5\xa1 kur nebegr\xc4\xaf\xc5\xbeo. 1938 m. emigravo \xc4\xaf JAV, kur gavo \xc5\xa1ios \xc5\xa1alies pilietyb\xc4\x99 ir d\xc4\x97st\xc4\x97 Prinstono universitete. Nuo 1940 m. BBC stotis kart\xc4\x85 per m\xc4\x97nes\xc4\xaf transliavo Mano vedamas radijo laidas \xe2\x80\x9eVokie\xc4\x8di\xc5\xb3 klausytojai\xe2\x80\x9c. Tik 1949 m. k\xc5\xabr\xc4\x97jas v\xc4\x97l apsilank\xc4\x97 Vokietijoje, ta\xc4\x8diau d\xc4\x97l \xe2\x80\x9ekolektyvin\xc4\x97s kalt\xc4\x97s tez\xc4\x97s\xe2\x80\x9c buvo ar\xc5\xa1iai kritikuojamas. Paskutinius savo gyvenimo metus (nuo 1952 m.) Tomas Manas praleido \xc5\xa0veicarijoje. Palaidotas Kirchbergo kapin\xc4\x97se netoli Ciuricho.\n_START_SECTION_\nRy\xc5\xa1iai su Lietuva\n_START_PARAGRAPH_\nT. Manas 1930\xe2\x80\x931932 m. vasar\xc4\x85 gyveno Nidoje, buvo \xc5\xbeymiausias Nidos dailinink\xc5\xb3 kolonijos sve\xc4\x8dias. Ra\xc5\xa1ytojo vasarnamis i\xc5\xa1lik\xc4\x99s iki \xc5\xa1i\xc5\xb3 dien\xc5\xb3, jame \xc4\xafkurta memorialin\xc4\x97 ekspozicija.'